Il-qerda tal-ħatja U għajjat f'widnejja b'leħen qawwi u qal: "Ersqu intom li se tikkastigaw il-belt, kull wieħed minnkom bl-armi qerrieda f'idu." U ara, jersqu sitt irġiel min-naħa tal-bieb ta' fuq, li jħares lejn it-Tramuntana, kull wieħed minnhom bl-armi f'idu biex ifarrak. F'nofshom kien hemm raġel ieħor liebes l-għażel u kellu fuq ġenbu l-meħtieġ għall-kitba. Dawn l-irġiel marru u qagħdu ħdejn l-artal tal-bronż. U l-glorja ta' Alla ta' Iżrael intrefgħet 'il fuq mill-kerubini, għax kienet fuqhom, u marret fid-daħla tat-tempju. Imbagħad il-Mulej sejjaħ lir-raġel liebes l-għażel, li kellu l-meħtieġ għall-kitba fuq ġenbu, u qallu: "Għaddi minn nofs il-belt, minn nofs Ġerusalemm, u agħmel il-marka TAW fuq ġbin dawk li ssibhom jitniehdu u jitbikkew minħabba l-qżiżijiet kollha li jsiru fiha." U lill-oħrajn smajtu jgħidilhom: "Għaddu warajh minn nofs il-belt, u sawtu; tħossu għal ħadd u taħfruha 'l ħadd; xjuħ, żgħażagħ, xebbiet, tfal, nisa, oqtluhom sal-aħħar wieħed; imma tersqu lejn ħadd minn dawk li għandhom il-marka fuq ġbinhom. Ibdew mis-santwarju tiegħi." U huma bdew mix-xjuħ li kien hemm quddiem it-tempju. U qalilhom: "Ipprofanaw it-tempju, imlew il-btieħi tiegħi bil-maqtulin. Oħorġu!" U huma ħarġu u bdew joqtlu fil-belt. Kif kienu joqtlu fil-belt, jien bqajt waħdi, u nxtħett għal wiċċi fl-art, u għajjatt: "Ah! Sidi Mulej! Int se teqred il-fdal ta' Iżrael, inti u ssawwab l-għadab tiegħek fuq Ġerusalemm?" U qalli: "Il-ħażen tad-dar ta' Iżrael u ta' Ġuda hu kbir ħafna, bla qjies, il-pajjiż kollu mimli dmija, il-belt tfur bil-ħażen, għax huma jgħidu: 'Il-Mulej telaq il-belt, il-Mulej ma jarax.' Mela jiena wkoll ma nagħdirx, ma nurix ħniena. Nitlob minn għandhom il-ħlas ta' għemilhom." U r-raġel liebes l-għażel, li kellu l-meħtieġ għall-kitba fuq ġenbu, ġie b'dan il-messaġġ: "Għamilt dak li ordnajtli."